Stampa t-test tal-qari ... Il-Wieħed u Għoxrin Ħadd taż-Żmien ta' Matul is-Sena Inqiegħed fuq spallejh il-muftieħ tad-dar ta' David. Qari mill-Ktieb tal-Profeta Isaija Dan jgħid il-Mulej lil Sebna, dak li jieħu ħsieb il-palazz tas-sultan: u nneħħik minn fejn qiegħed. Dakinhar insejjaħ lill-qaddej tiegħi Eljakim, bin Ħilkija, inlibbsu l-libsa tiegħek, u nħażżmu bit-terħa tiegħek, u nagħtih f'idejh il-ħakma tiegħek. U jkun missier għal min jgħammar f'Ġerusalemm, u għad-dar ta' Ġuda. Inqiegħed muftieħ dar David fuq spallejh. Jiftaħ hu, u ħadd ma jagħlaq; jagħlaq hu, u ħadd ma jiftaħ. U nwaħħlu bħal musmar ma' ħajt fis-sod, u jkun tron glorjuż għal dar missieru". Il-Kelma tal-Mulej R/. Irroddu ħajr lil Alla R/. (8b): It-tjieba tiegħek, Mulej, tibqa' għal dejjem Irroddlok ħajr, Mulej, b'qalbi kollha, għaliex int smajt kliem fommi. Quddiem l-allat irrid ngħannilek. B'wiċċi fl-art ninxteħet quddiem is-santwarju tiegħek. R/. Irroddlok ħajr għat-tjieba u l-fedeltà tiegħek, għax int kabbart ismek u kelmtek fuq kollox. Meta sejjaħtlek, int weġibtni, kattarli l-qawwa f'ruħi. R/. Kbir il-Mulej, imma jieħu ħsieb iż-żgħar; u, għalkemm fl-għoli, jagħraf mill-bogħod. Il-Mulej iżomm kelmtu miegħi. It-tjieba tiegħek, Mulej, tibqa' għal dejjem. R/. Kollox ġej minnu, kollox permezz tiegħu, kollox għalih. Qari mill-Ittra ta' San Pawl Appostlu lir-Rumani Ħuti, kemm huma kbar l-għana, l-għerf u l-għaqal ta' Alla! Kemm tassew ħadd ma jista' jgħarbel il-ġudizzju tiegħu u jifhem it-triqat tiegħu! Għax min qatt għaraf moħħ il-Mulej? Min qatt kien il-kunsillier tiegħu? Min qatt tah l-ewwel biex jistħoqqlu l-ħlas? Kollox ġej minnu, kollox permezz tiegħu, kollox għalih. Lilu l-glorja għal dejjem ta' dejjem. Amen! Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Inti Pietru, u fuq din il-blata jiena nibni l-Knisja tiegħi, u s-setgħat tal-infern ma jegħlbuhiex. EVANĠELJU Inti Pietru: jiena nagħtik l-imfietaħ tas-Saltna tas-Smewwiet. Qari mill-Evanġelju skond San Mattew F'dak iż-żmien, meta wasal fl-inħawi ta' Ċesarija ta' Filippu, Ġesù staqsa lid-dixxipli tiegħu u qalilhom: "Min jgħidu n-nies li hu Bin il-bniedem?". U huma weġbuh: "Xi wħud, Ġwanni l-Battista; oħrajn, Elija; u oħrajn, Ġeremija jew wieħed mill-profeti". "Imma intom min tgħidu li jien?", staqsiehom. U qabeż Xmun Pietru u qallu: "Inti l-Messija, Bin Alla l-ħaj". U Ġesù wieġbu u qallu: "Hieni int, Xmun bin Ġona, għax mhux bniedem tad-demm u l-laħam uriek dan, imma Missieri li hu fis-smewwiet. U jiena ngħidlek: Inti Pietru, u fuq din il-blata jiena nibni l-Knisja tiegħi, u s-setgħat tal-infern ma jegħlbuhiex. Jiena nagħtik l-imfietaħ tas-Saltna tas-Smewwiet, u kull ma torbot fuq l-art ikun marbut fis-smewwiet, u kull ma tħoll fuq l-art ikun maħlul fis-smewwiet". Imbagħad lid-dixxipli tiegħu wissiehom biex ma jitkellmu ma' ħadd fuq li huwa l-Messija. Il-Kelma tal-Mulej R/. Tifħir lilek Kristu
Qari tal-Quddies tal-Wieħed u Għoxrin Ħadd matul is-Sena "A"